|  |
| --- |
| Notat |
| Til: | Social- og psykiatriudvalget |

# Erfaringer med brugen af scannere i regionerne

Alle regioner har i januar 2025 sendt status til Region Hovedstaden om deres brug og erfaringer med scannere. Region Hovedstaden har samlet alle bidrag og sender efterfølgende oversigten ud til alle regioner, så der er et fælles overblik over hvordan regionerne anvender scannere.

I tabel 1 præsenteres et overblik over hvilke scannere de enkelte regioner anvender samt hvor. Herefter gives en mere uddybende beskrivelse af de enkelte regioners erfaringer og overvejelser ift. anvendelsen af scannere.

I tabel 1 er anført hvilke typer scannere de enkelte regioner har samt på hvilke afsnitstyper.

|  |  |  |
| --- | --- | --- |
| Region  | Type af scannere | Afsnitstype |
| Region Syddanmark | Kropsscannere | Retspsykiatrien i Afdeling Middelfart |
| Bagagescanner | Retspsykiatrien Afdeling Middelfart |
| Region Midtjylland | Håndholdte metaldetektorer | Specialiserede retspsykiatri i hhv. Retspsykiatrisk Afdeling og Regionspsykiatrien Midt. |
| Region Nordjylland  | Håndholdte metaldetektorer  |  De to retspsykiatriske sengeafsnit |
|  Håndholdte metal- detektorer  | Èt af de intensive sengeafsnit, og her er den kun sjældent anvendt (mindre end en gang månedligt); |
| Region Sjælland | Kropsscanner/karmscanner/millimeterscanner. |  Afdeling for Retspsykiatri, Slagelse - den regionale retspsykiatri og Sikringsafd. |
| Bagagescanner | Afdeling for Retspsykiatri, Slagelse - den regionale retspsykiatri og Sikringsafd. |
| Håndholdte metaldetektorer | Ved at igangsætte pilotprojekt i et psykiatrisk ambulatorie |
| Region Hovedstaden  | En kropsscanner (millimeterscanner) | Udsigten – Retspykiatrien |
| Bagagescanner  | Udsigten – Retspsykiatrien |
| Håndholdte metaldetektorer | Psykiatrisk Center Amager akutmodtagelse |

**Skriftlig status på anvendelse af scannere i Psykiatrien i Region Syddanmark**

Hvor i regionen, er der scannere

I Region Syddanmark er der indkøbt og ibrugtaget krops- og bagagescanner i retspsykiatrien på Psykiatrisk Afdeling Middelfart. Det er planlagt at indkøbe og ibrugtage en lignende scanner på Psykiatrisk Afdeling Esbjerg i forbindelse med udvidelse fra et retspsykiatrisk afsnit til to retspsykiatriske afsnit.

Erfaringer (fordele og ulemper) med anvendelsen af scannere

Inden for den nuværende lovgivning, hvor scanning i almenpsykiatrien kræver begrundet mistanke, vurderes det ikke hensigtsmæssig at praktisere i forhold til ambulatorier og skadestuer, idet scanning i givet fald som oftest først vil ske efter en vurderende samtale, hvor risikoen så allerede er til stede.

I forhold til almenpsykiatrien, så har det i Psykiatrien i Region Syddanmark været drøftet, at indkøb og anvendelse af scannere i både fælles akutmodtagelse og psykiatrisk akutmodtagelse vil kunne understøtte sikkerheden. Samtidig har det været drøftet, at det vil understøtte at psykiatriske patienter ikke stigmatiseres, hvis både somatiske og psykiatriske patienter skal scannes.

Der er en opmærksomhed på, at sikkerhedsniveauet i afdelingerne som udgangspunkt skal være ens, så hvis det besluttes at indkøbe scannere, vil det forventeligt være til alle afdelinger eller ingen.

I forbindelse med Tryghedspakken, som en del af 10-års planen, lagde Region Syddanmark op til at indkøbe scannere. Dog afventer de Indenrigs- og Sundhedsministeriets svar på det brev, som blev sendt fra Danske Regioner d. 24. oktober 2024. Brevet omhandler ønske om at få flere beføjelser, så der også kan anvendes scanner uden begrundet mistanke inden yderligere udbredelse af scannere.

Ved de retspsykiatriske døgnafsnit i Psykiatrisk Afdeling Middelfart, som er det eneste sted, hvor det anvendes nu, er den generelle oplevelse, at det har givet større oplevet sikkerhed, og at det netop er det system, der også kan se de bløde genstande, og dette har reelt forhindret indsmugling af både små håndvåben og rusmidler.

Udfordringen ved at det ikke er ultralyd, er at der kan gemmes noget ’indvortes’, hvilket man ikke kan se.

Bagagescanneren anvendes til alle typer bagage som de retspsykiatriske patienter og deres besøgende ønsker at bringe på afdelingen. Desuden bliver alle pakker og breve til patienterne og afsnittene undersøgt.

På nuværende tidspunkt er der fundet få tilfælde, hvor nye patienter under overførsel fra andre psykiatriske afdelinger, fængsler mv., samt besøgende har forsøgt at få knive og lignende våben ind på afdelingen. Ligeledes er der fundet adskillige tilfælde af medicin eller rusmidler. Endelig er der fundet et utal af effekter, som ikke er ulovlige at være i besiddelse af uden for afdelingen, men som kan medføre en stor sikkerhedsmæssig risiko. Det kan være barberblade, skrabere, sakse, ledninger, lightere, pincetter, glasflasker og meget mere. Disse effekter udpeges for plejepersonalet, som efterfølgende bedømmer, hvad den enkelte person må tage med ind.

**Region Midtjylland**

Hvor i regionen, er der scannere?

Der er håndholdte metaldetektorer på sengeafsnittene i den specialiserede retspsykiatri i hhv. Retspsykiatrisk Afdeling og Regionspsykiatrien Midt.

Erfaringer (fordele og ulemper) med anvendelsen af scannere

Region Midtjylland ser flere fordele ved de håndholdte metaldetektorer bl.a. er de en billig løsning, der er nem håndterbar. De kan let tages med til hvor de skal bruges. De håndholdte metaldetektorer har høj følsomhed og kan detektere selv de mindste metalgenstande og kan bruges til at undersøge skraldespande osv. hvis der eks. er forsvundet en kniv.

Region Midtjylland ser de håndholdte metaldetektorer som et godt supplement til andre scanningsløsninger.

Procedurerne ifm. scanning af patienter, er desuden velkendte blandt personalet og er blevet en rutine, der for det meste fungerer effektivt og ensartet. Ligeledes giver personalet udtryk for, at det er relativt let at anvende de håndholdte scannere efter oplæring og etablering af procedurer. Det opleves desuden, at patienter og besøgende generelt tager godt imod scanningen, som også sender et positivt signal om sikkerhed på afsnittene.

Af udfordringer nævnes at håndholdte metaldetektorer kun detekterer metal genstande og ikke våben lavet af andet materiale samt ikke kan opdage ting som stoffer, der er gemt på kroppen. Håndholdte metaldetektorer kan heller ikke som en bagagescanner opdage ting som stoffer eller våben lavet af andet materiale, der er gemt i tasker og lignende

I forbindelse med scanningsproceduren kommer man tæt på patientens intimsfære, hvilket kan udløse ubehag og konflikt fra patient. Pga. høj følsomhed kan håndholdte metaldetektorer give udslag ved knapper/lynlåse af metal, kræver oplæring og instruktion.

Scanning af patienter efter udgang er en ressourcekrævende opgave, da den som regel kræver to medarbejdere til stede. I visse situationer kan dette påvirke den samlede bemanding i sengeafsnittet, når to personaler er optaget af opgaven med scanning.

Alt i alt opleves de håndholdte metaldetektorer som et nyttigt redskab til at understøtte sikkerheden i afsnittene, men qua deres begrænsninger og ressourcekrav er det vigtigt at overveje, hvordan de bruges mest hensigtsmæssigt. Generelt kræver brug af disse løsninger en klar procedure for håndtering af fund og håndtering af konfliktsituationer ifm. dette samt et lokale, der sikkerhedsmæssigt er indrettet til det.

**Region Nordjylland**

Hvor i regionen, er der scannere?

Region Nordjylland anvender håndholdte metaldetektorer på de to retspsykiatriske sengeafsnit til rutinemæssig scanning af alle patienter ved modtagelse/ indlæggelse og efter uledsaget udgang. Metaldetektorerne blev implementeret i sommeren 2024, og erfaringerne med dem er derfor baseret på en kort periode - der har endnu ikke været positive fund. Der er fortsat et ledelsesmæssigt fokus på at fastholde proceduren i sengeafsnittene, og det er en væsentlig pointe, at der er tale om et supplement til øvrige eksisterende sikkerhedsprocedurer, herunder øvrige undersøgelser efter psykiatrilovens § 19 a.

Foruden retspsykiatrien er der anskaffet en håndholdt metaldetektor på ét af de intensive sengeafsnit, og her er den kun sjældent anvendt (mindre end en gang månedligt); de fleste patienter samarbejder om visitering.

Erfaringer (fordele og ulemper) med anvendelsen af scannere

De håndholdte metaldetektorer understøtter et kontinuerligt fokus på sikkerheden i de retspsykiatriske sengeafsnit, men der er fokus på, at det ikke må føre til falsk tryghed.

Det intensive sengeafsnittet nævner som en positiv erfaring, at den fx anvendes til undersøgelse af selvskadende patienter, der kan have gemt barberblade, og hvor undersøgelse med metaldetektor opleves mindre indgribende / mere skånsom end en kropsvisitation.

**Region Sjælland**

Hvor i regionen, er der scannere?

Region Sjælland anvender alene krops- og bagagescannere i Afdeling for Retspsykiatri, Slagelse. Mere konkret har de i hhv. den regionale retspsykiatri og i Sikringsafdelingen én bagagescanner og én kropsscanner/karmscanner/millimeterscanner.

Efter den seneste ændring af psykiatriloven, der giver hjemmel til at anvende håndholdte metaldetektorer i psykiatriske ambulatorier, er de ved at igangsætte et pilotprojekt med anvendelse af håndscanner i foreløbig en enkelt af deres enheder.

Erfaringer (fordele og ulemper) med anvendelsen af scannere

Der er ikke gennemført en egentlig evaluering af scannerne eller anvendelsen af dem. Region Sjælland er opmærksom på, at scannerne ikke bliver en ”sovepude”, forstået sådan, at en scanning uden udslag eller reaktion ikke er nogen fuldstændig garanti for, at patienten ikke har f.eks. en kniv på sig, idet der i dag også findes knive udført i carbon, ligesom der kan konstrueres farlige stikvåben af hårde træsorter. Men både alene og kombineret med fysisk visitation af patienten er det vurderingen, at scannerne medvirker til en styrkelse af sikkerheden.

Derudover er der en opmærksomhed på at systematisk anvendelse af krops- og bagagescannere må forventes at lægge beslag på personaleressourcer, ligesom der skal forventes tidsforbrug til oplæring i brug af scannerne.

**Region Hovedstaden**

Hvor i regionen, er der scannere?

Den specialiserede retspsykiatri anvender både millimeterscanner. karmscanner og bagagescanner. Derudover anvendes der håndholdte metaldetektorer i Psykiatrisk Center Amagers akutmodtagelse.

Erfaringer (fordele og ulemper) med anvendelsen af scannere

Millimeterscanneren blev anskaffet i efteråret 2024, da millimeterscanneren kan vise om der fx er våben, der ikke er af metal eller om der forsøges, medbringes narkotiske stoffer.

Efter en alvorlig hændelse i juni i Psykiatrisk Center Amagers akutmodtagelse blev der indkøbt håndholdte metaldetektorer for at man, i en forsøgsperiode, kunne indsamle erfaringer med at anvende håndholdte scannere i en akutmodtagelse indenfor de nuværende lovgivningsmæssige rammer. Forsøgsperioden løb fra medio juli til udgangen af december. Forsøgsperioden blev evaluereret i januar 2025 og centerledelsen på Psykiatrisk Center Amager har besluttet at fortsætte med at scanne.

Der er også ulemper ved de håndholdte metaldetektorer idet arbejdsgangen bliver meget omstændig, grundet den nuværende lovgivning, hvor der skal tages individuel stilling, af en overlæge, inden sikkerhedskonsulenten må påbegynde scanning. Derudover er der altid en sundhedsfaglig til stede mens sikkerhedsassistenten scanner. Arbejdsgangen medfører at det ikke kan garanteres at der ikke komme skarpe genstande ind på akutmodtagelsens område, idet ikke alle må scannere. Det medfører også at personalet står og skal vurdere hvem bør scannes og hvem kan gå direkte ind i venteværelset.

Derudover, som også andre regioner har nævnt, skal sikkerhedsassistenten meget tæt på patienten for at scanne korrekt.